บจ.ไทยกำไรปี55รวมกว่า7.2แสนล้าน
ปี 55 บจ. โชว์ศักยภาพทำยอดขายและกำไรรวมสูงสุดเป็นประวัติการณ์ ดันดัชนีหุ้นไทยสูงสุดรอบ 19 ปี
6 มี.ค. 2556

ปี 55 บจ. โชว์ศักยภาพทำยอดขายและกำไรรวมสูงสุดเป็นประวัติการณ์ ดันดัชนีหุ้นไทยสูงสุดรอบ 19 ปี
นายชนิตร ชาญชัยณรงค์  รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า  บริษัทจดทะเบียนในตลาดหลักทรัพย์ ฯ (SET)  จำนวน 469 บริษัท หรือ 96.90% ของบริษัทจดทะเบียนทั้งหมด 484 บริษัท (ไม่รวมบริษัทในกลุ่ม NC และ NPG) ได้นำส่งผลการดำเนินงานงวดสิ้นสุดวันที่ 31 ธันวาคม 2555 แล้ว โดยมี บจ. ที่มีกำไรสุทธิจากผลการดำเนินงานจำนวน 396 บริษัท คิดเป็น 84.43% ของบริษัทจดทะเบียนที่นำส่งงบการเงินทั้งหมด
ทั้งนี้ พบยอดขายรวมของ บจ. และกำไรสุทธิสูงสุดเป็นประวัติการณ์ โดยทำยอดขายปี 2555 รวม 10,372,084 ล้านบาท ทะลุ 10 ล้านล้านบาทเป็นครั้งแรก เพิ่มขึ้น 13.98% จากปี 2554 ด้านกำไรสุทธิรวมอยู่ที่ 726,816 ล้านบาท สูงสุดเป็นประวัติการณ์เช่นกัน เพิ่มขึ้น 15.67% จากปีก่อน ผลการดำเนินงานที่เติบโตโดดเด่น สร้างความน่าสนใจให้ตลาดหุ้นไทยและผลักดันให้ดัชนี SET ปรับตัวเพิ่มขึ้นสูงสุดในรอบ 19 ปี
ส่วนความสามารถในการทำกำไรเปรียบเทียบปี 2555 กับปีก่อนหน้าพบว่าอัตรากำไรขั้นต้นลดลงเล็กน้อยจาก 18.59% เป็น 17.98% ส่วนอัตรากำไรสุทธิเพิ่มขึ้นจาก 6.91% เป็น 7.01% ด้านอัตราส่วนหนี้สินรวมต่อทุน (ไม่รวมอุตสาหกรรมการเงิน) ยังอยู่ในระดับต่ำที่ 1.23 เท่า
“อัตรากำไรขั้นต้นทั้งปีที่ลดลงเล็กน้อย สาเหตุหลักมาจากกำไรขั้นต้นในไตรมาส 1 ที่ลดลงมากเป็นผลกระทบต่อเนื่องจากเหตุการณ์น้ำท่วมปลายปี 2554 แต่ตั้งแต่ไตรมาส 2 เป็นต้นมา อัตรากำไรขั้นต้นเมื่อเปรียบเทียบกับปีก่อนหน้ากลับมาเพิ่มขึ้นต่อเนื่องทุกไตรมาส จากความต้องการสินค้าและบริการที่เพิ่มขึ้น และการเร่งผลิตสินค้าสามารถตอบสนองความต้องการบริโภคและลงทุนได้เพิ่มมากขึ้น จึงทำให้ต้นทุนต่อหน่วยถูกลง" นายชนิตรกล่าว
ทั้งนี้ บริษัทจดทะเบียนที่มีกำไรสุทธิสูงสุด 5 อันดับแรก คือ บมจ. ปตท. (PTT)  บมจ. ปตท. สำรวจและผลิตปิโตรเลียม (PTTEP) บมจ. ธนาคารไทยพาณิชย์ (SCB) บมจ. ธนาคารกสิกรไทย (KBANK) และ บมจ. แอดวานซ์ อินโฟร์ เซอร์วิส (ADVANC)
ในขณะที่กลุ่มอุตสาหกรรม  3  อันดับแรกจาก 8 กลุ่มอุตสาหกรรมที่มีกำไรรวมปี 2555 สูงสุด   ได้แก่  กลุ่มทรัพยากร กลุ่มธุรกิจการเงิน และกลุ่มอสังหาริมทรัพย์และก่อสร้าง
สำหรับหมวดธุรกิจที่มีกำไรรวมปี 2555 สูงสุด 3 อันดับแรก จาก 27 หมวดธุรกิจ ได้แก่   หมวดพลังงานและสาธารณูปโภค  หมวดธนาคาร และหมวดเทคโนโลยีสารสนเทศและการสื่อสาร โดยทั้ง 3 หมวดมีกำไรสุทธิรวม 441,420 ล้านบาท คิดเป็น 60.73% ของกำไรสุทธิรวมทั้งหมด และยอดขายรวมของทั้ง 3 หมวดคิดเป็น 55.11% ของยอดขายรวมทั้งหมด